કેશોદ શહેરના શરદચોક વિસ્તારમાં આવેલી હરસિદ્ધી પાનની દૂકાનમાં રવિવારે રાતના લૂખ્ખા તત્વોએ દૂકાનમાં તોડફોડ કરી હતી. આ બનાવના વિરોધમાં સોમવારે કેશોદના વેપારીઓએ સજ્જડ બંધ પાડીને પોલીસને આવેદનપત્ર પાઠવી લૂખ્ખા તત્વોને કાયદાનો પાઠ ભણાવવાની માંગ કરતું આવેદન પત્ર પાઠવ્યું હતું. નોંધનીય છે કે, એક વર્ષ પૂર્વે પણ હરસિદ્ધી પાનના ધંધાર્થી પર આ જ લૂખ્ખા તત્વોએ હુમલો કર્યો હતો. કેશોદના શરદચોક વિસ્તારમાં હરસિદ્ધી પાન નામની દૂકાન ધરાવતા અમિતભાઈ રમેશભાઈ બોરીયા પર શેબાઝ મહીડાએ રાત્રીના હુમલો કરી નાક ઉપર ઈજા કરી પાન,બીડી, ઠંડા પીણાં ની દુકાનમાં તોડફોડ કરી માલસામાન ને નુકસાન કરી ભયનું વાતાવરણ ઉભું કરેલું હતું. આરોપી શેબાઝ મહીડા ઉપર કેશોદ પોલીસ સ્ટેશનમાં આશરે ત્રીસેક ગુનામાં સંડોવણી નોધાયેલા છે અને અગાઉ તડીપાર પણ કરવામાં આવ્યો હતો.